TTCL ขาย“สยาม โซล่า เพาเวอร์”รับเงินเข้ากระเป๋า 218 ลบ. ส่งไม้ต่อ TSE ลุยโรงไฟฟ้า 8 เมกฯ
TTCL ขาย "สยาม โซล่า เพาเวอร์" รับเงินเข้ากระเป๋า 218 ลบ. ส่งไม้ต่อ TSE ลุยรฟฟ.โซลาร์ 8MW
TTCL ขาย "สยาม โซล่า เพาเวอร์" รับเงินเข้ากระเป๋า 218 ลบ. ส่งไม้ต่อ TSE ลุยรฟฟ.โซลาร์ 8MW
15 พ.ย. 2562

บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE แจ้งว่าบริษัท โซล่าร์ วิซิเบิล จำกัด (SV) ซึ่งเป็นบริษัทย่อย จะเข้าลงทุนทั้ง 100% ในบมจ.สยาม โซล่า เพาเวอร์ (SSPC) ผู้ดำเนินธุรกิจโรงไฟฟ้าพลังงานแสงอาทิตย์ ประเภทติดตั้งบนพื้นดิน จำนวน 1 โครงการ กำลังการผลิตเสนอขาย 8 เมกะวัตต์ (MW) ในจ.อ่างทอง มีสัญญาซื้อขายไฟฟ้ากับการไฟฟ้าส่วนภูมิภาค (กฟภ.) เป็นเวลา 10 ปี อัตรารับซื้อไฟฟ้าแบบ Adder 8 บาท/หน่วย โดยมีมูลค่าการลงทุนรวมจำนวนทั้งสิ้น 545 ล้านบาท ซึ่งคาดว่าจะดำเนินการแล้วเสร็จภายในไตรมาส 4/62
โดยเป็นการซื้อหุ้น SSPC จากบริษัท สยามสตีลเกรตติ้งส์ จำกัด ในสัดส่วน 55% ส่วนอีก 40% ซื้อจาก TTCL Solar Power Pte. Ltd. ในกลุ่มบริษัท ทีทีซีแอล จำกัด (มหาชน) หรือ TTCL ขณะที่อีก 5% ซื้อจากนายสมศักดิ์ กิติพราภรณ์
สำหรับ SSPC เริ่มจำหน่ายไฟฟ้าเชิงพาณิชย์ (COD) ตั้งแต่วันที่ 29 มี.ค.56 ซึ่งการลงทุนครั้งนี้จะก่อให้เกิดประโยชน์ต่อบริษัท และผู้ถือหุ้น เนื่องจากเป็นการลงทุนในธุรกิจที่มีแนวโน้มเติบโตในอนาคต ประกอบกับนโยบายภาครัฐให้การสนับสนุนการผลิตไฟฟ้าจากพลังงานหมุนเวียนอื่นอย่างเต็มที่ โดยบริษัทจะใช้กระแสเงินสดภายในของบริษัท และการกู้ยืมจากสถาบันการเงินเพื่อเข้าลงทุนในครั้งนี้
ด้าน TTCL แจ้งเพิ่มเติมว่า ได้จำหน่ายหุ้น SSPC ที่ถืออยู่ 40% ให้กับ SV ในราคา 218 ล้านบาท พร้อมกับ 40% ของ Debt Free- Cash Free ณ วันปิดรายการ ตามที่ระบุในสัญญาซื้อขายหุ้น โดยจะถูกปรับเป็นราคาซื้อขายสุดท้าย และ SSPC จะสิ้นสภาพการเป็นบริษัทร่วมทางอ้อมของบริษัท โดยคาดว่าการจำหน่ายหุ้น SSPC จะแล้วเสร็จภายในเดือนพ.ย.62 ซึ่งบริษัทจะนำเงินที่ได้รับไปใช้เป็นเงินทุนหมุนเวียนหรือการลงทุนโครงการใหม่
 
 